Harviala (yritys)

Harviala Oy on suomalainen taimien kasvattamiseen keskittynyt yritys. Janakkalassa sijaitseva yritys kuuluu VRJ Group -konserniin. Harvialan taimiston tuotteita ovat muun muassa havu- ja lehtipuut, marja- ja koristepensaat, perennat ja hedelmäpuut.
Historia.
Kartanon historiaa.
Harvialan kartano Janakkalassa on perustettu Ruotsin vallan aikana. Varmuudella tilan omistajat tiedetään 1300-luvulta lähtien. 1300-luvulta 1700-luvulle kartano oli saman suvun omistuksessa, vaikka omistajien sukunimet vaihtuivat. 1900-luvun alussa kartano omisti oman metsärautatien, rautatieaseman, voimalaitoksen, kasvihuoneita ja taimitarhan.
Harviala Oy 1908–1999.
Kartanon viimeinen yksityinen omistaja Otto Brusin muodosti Harvialan tilasta osakeyhtiön vuonna 1908. Harviala Oy otti haltuunsa kartanon ja sen tilukset. Vuonna 1913 hänen sukunsa myi yhtiön ja osakkeet W. Rosenlew &amp; Co -osakeyhtiölle. Metsätaimia alettiin viljellä vuonna 1915. 1920-luvulla kartanolla oli 12 000 hehtaaria maata.
Sotavuosina Harvialan lastuvillatehdas muutettiin miinatehtaaksi. Kun se räjähti vuonna 1941, kolme ihmistä kuoli ja taloudellinen menetyskin oli suuri. Sodan jälkeen suomalaisten elintaso nousi ja Harvialassa alettiin tuottaa koristekasvien taimia.
Taimitarha oli Rosenlewin omistuksessa yli 70 vuotta. Kriisivuonna 1988 kartanolla ja taimitarhalla ehti olla peräti neljä eri omistajaa. Janakkalan kunnan etuosto-oikeuden avulla taimitarhan toiminta voitiin tällöinkin turvata. Vielä saman vuoden aikana tila siirtyi Lännen Tehtaiden omistukseen. Seuraavana vuonna Lännen Tehtaat osti toisenkin taimitarhan, karkkilalaisen Kataisen taimitarhan, joka sulautettiin osaksi Harviala Oy:tä. 
Harviala teki kuluttajakauppaa 1990-luvun lamaan asti omissa puutarhamyymälöissään, joita oli suurimmillaan neljäkymmentä ympäri Suomea. Konkurssien yleistyessä Harviala määritteli kohderyhmänsä uudestaan: kuluttajien sijaan taimia alettiin myydä ammattirakentajille ja julkisyhteisöille.
2000-luku.
Vuonna 2006 Lännen Tehtaat myi kartanon Saarioisten taimistoille ja Harvialasta tuli Saarioisten tytäryhtiö. Kataisten taimitarha lakkautettiin seuraavana vuonna ja toiminta keskittyi Janakkalaan.
2010-luvulla Harvialalla oli tuotantopinta-alaa noin 80 hehtaaria.
Helmikuussa 2017 VRJ Etelä-Suomi osti taimien tukkukauppaan keskittyneen Harvialan Saarioisten Taimistot Oy:ltä. Yhtiön liikevaihto oli 2,7 miljoonaa euroa.
Kesällä 2023 kerrottiin, että kartanon alueelle aletaan tehdä kuuden hehtaarin laajuista arboretumia. Alueella sijaitsi jo valmiiksi vanhoja puita. Hankkeen takana oli Harvialan kartanon omistaja Milko Tuominen, Harviala Oy ja Rudus Oy. Harviala Oy käyttää aluetta tuotteidensa esittelyssä. Lehti- ja havupuiden lisäksi puulajipuistoon istutetaan myös alppiruusua, koristeomenapuita ja erilaisia pihlajalajikkeita.
Vuonna 2024 yhtiön liikevaihto oli 6,5 miljoonaa euroa.
Vuonna 2025 Harvialan Janakkalassa viljelemien peltojen pinta-ala oli yli sata hehtaaria, joista seitsemän hehtaaria se omistaa itse.
Organisaatio.
Harviala Oy on VRJ Groupin tytäryhtiö. Yhtiön toimitusjohtaja on Inari Jansson, joka toimii myös VRJ Etelä-Suomen tuotannon kehitysjohtajana. Harvialan tuotantotilat sijaitsevat kartanon entisessä navetassa, joka oli aikoinaan Pohjoismaiden suurin. Samoissa tiloissa toimii myös Harviala Envire, joka on keskittynyt ympäristötuotteiden maahantuontiin.
Tuotteet.
Harvialan taimiston tuotteita ovat muun muassa havu- ja lehtipuut, marja- ja koristepensaat, perennat ja hedelmäpuut. Perennat ja pensaiden taimet saadaan sopimustuottajien kautta.